remissie voere gielise brughmans
kaerle etc doen te weten allen iegenwoirdigen
ende toecommenden dat wij ontfangen hebben die oitmoedige supplicatie
van gielis brugmans inhoudende hoe dat hij suppliant altyt met
scheysen oft poelen heeft / syn broot gewonnen ende hem verdregen van
yemanden te verongelycken desen nochtans nyet yegenstaende
soo eest gebuert opten xiiij octobris anno xvc xlvi dat hy
suppliant tot haren achter de kercke ten huyse van ianne
de bloeyere bruwer drinkende / is gevonden in sekeren gesthel
met enen peeteren mannaert van scharenbeke / die aldaer
in sekeren anderen gelaghe was drinckende ende alsoe de voorsegde
manaert met pieteren ter wenhoot knaper vanden voirsegde bruwer
ten selven tijdt heeft aengeghaen gehadt sekeren weddinge voer
eenen stuver wij nairder soude onde® den arm cruypen houdende
selven stock metter eender handt omtrent een palm naeder
deerden ende dat naer des voirsegde weddinge de voorsegde mannaert
zynen stuver of twee halve stuver op deerde hadde geworpen
so eest gebuert dat de suppliant is gecomen om tegaen vuyten huyse
ende van aldaer op deerde lyggen eenen yseren rinck dien hy
opraepten ende siende de voorsegde manaert dat de suppliant hem boegde
om wat op te raepen / heeft hy den suppliant seer quaelijken toegesproken
seggende ghy boer ghy raept my myn gelt op / ende hoewel
hy suppliant daerop antwoirdende seyde dat hy egeen gelt en
hadde opgeraept maer eenen yseren rinck die hy thoonde
heeft nochtans die voorsegde mannaert andermael totten suppliant
geseyt onder & enerenene gesproken dese naervolgende
woirdden in effecte / ghy lichteraene ghy verbruyde
loer doet uwe moeder ghy neempt mij mijn gelt / ende
nemende alsoe een scerpen bessemsteel heeft gesteken
nae des suppliants keele ende syn handt geraect ende
gelijck die voirs mannaert metten selven bessemsteel
andermael naer den suppliant sloeg $$ve heeft suppliant syn
broot mes vuytgetrocken stekende daermede den voirsegde
mannaert een wonde in syn slincken erme / daeraff hij
mannaert metten selven bessemstele opten 21 dach der
voirseyde maent van october daer nae & van levende lyve
ter doot gecomen dwelck den suppliant hertelycken leet is
ende hoewel hy daer aff aen partyen vanden affluveghen
satisfactie soevinge ende beternisse heeft gedaen ende dat
oick tselve feyt seer onvoestelijck is sonder des suppliants scult
toegecommen / gemerckt ter stondt naeden voirseyde ge?ergte tgelt
by den selven wijlen mannaert verloren werde byden sone vande
voornoemde jan de bloeyere gevonden / nochtans duer vreese
van justicie en soude hy suppliant niet dorren noch willen
hanteren noch frequenteren in onse landen ende heerlyckheyden den
zy onse gratie end genade te voirens hem hier op verleent
sy werden alsoe hy seght ons daeromme zeer oidtmoedelyck biddende
waeromme zoe eest dat wy de saken voirseyde overgemerct
den voirseyde gielis brugmans suppliant genegen wesende tsynder
voirseyde bede ende supplicatie ende hem willende in dit stuck
gratie ende genade prefereren voer rigeurvan justitien
hebben inden gevalle als boven vergheven quytgescholden
ende geremitteert vergheven schelden quyte ende remitteren
vuyt onse sunderlinghe gracie mits desen tfeyt ende
manslach boven geruert mitsgader alle peyne ende
boete corporelle ende criminelle / daerinne hy ter causen
van desen met datter aencleeft jegens ons ende justitie
mesdaen ende mesbruyct mach hebben / ende
hebben hem als daer aff wedergestelt ende gerestituert
stellen weder ende restitueren by deze tot synen goeden
naeme ende fame name ende in onse lande
ende hertoghdome van brabant ende allen anderen onsen
landen ende heerlycheyden / ende tot synen onverbuerde
goeden indien hy der eenige heeft gelyckerwys ende
in alder manieren als hy was voer de toercompste vanden
voirseyde manslach imponerende hier op een eeuwich swygen
ende silencie onsen procureur generael van brabant ende
allen anderen onsen justicieren ende officieren wye sy syn
satisfactie ende beteringhe ierst ende alvoren gedaen
der geintereseerde partye indien die nog nyet gedaen
en is ende eenighe daertoe staet civilyck behoudelyck
nochtans dat de voirseyde suppliant gehouden wordt voirschreven
feyt ende manslach jegens ons oick civilyck te beteren naeder
gelegentheyt vander mesdaet ende faculteyt van synen
goeden ende onse ordonnantie dairopgemaect ende
daerenboven betalen ende wethouderen die redelycke
costen van iustitien indien daeromme eenige gedaen ende
naergevolght syn / der tauxacie ende arbiterschepe
van onsen lieven ende getrouwen, die cancellier ende
luyden van onsen raede in brabant die wy daer toe
committeren denwelcken wy ontbieden ende bevelen
dat voirseyde henlieden geroepen die hier over behoiren geroepen
te syner zy procederen wel ende deughdelyck tot verifficatie
ende interinemente van desen naer huere voirme ende inhouden
ende tot tauxacie vande amende civile ende costen
van justitien voirs welck interinement de voirnoemde $
sal schuldich syn te versuecken vanden voirnseide van onsen
lande in brabant binnen eenen halven jaere naest comende
opte peyne van te verliesen deffect van desen / ende dat
gedaen ende de voiseyde amende civille getaxeert ende
betaelt synde in handen vanden ghenen van onsen
ontfangers oft anderen onsen officieren dient behoiren sal
welcken gehouden wordt daer aff ontfanck te maken
rekeninge bewys ende reliqua te doene tonsen proffyte
metten andere penningen van synen ontfange / zy onsen
drossart van brabant ende alle anderen onsen ende
der smaelre heren ende ingesetenen ons lants ende
hertoghdom van brabant justicieren officieren ende ondersaeten
jegenwoordich ende toecommende dien dit aengaen sal
oft huere stedehouders doen laten ende gedoogen den voirseyde
suppliant van dese onse jegenwoirdighe gracie quytschelden
remitterende pardoene ende van allen den inhouden van dese
inder vuegen ende manieren voirseyde verhaelt rustelyck vredelyck ende
eeuwelyck genyeten ende gebruycken sonder hem te doen noch
te laeten geschien nu noch in toecommende tyden aen lyff
noch aen goet eenich hinder letssel oft moienisse ter
contrarien in eenige maenden / mair indien synen personen
oft eenige van synen onverbuerde goeden zyn of hiernaemael
waeren hieromme gevangen gearresteert oft eenigssins
belet / dat zy die stellen ende setten oft doen stellen ende
setten ter stont ende sonder vertreck tot geheele ende
volcomen delivrancie / want ons alsoe gelieft/ daer
ten eynde dat dit goet vast ende gestadich blyve ten
eeuwigen dagen / zoe hebben wij onsen segel hier aen
doen hangen / behoudelyck in anderen saken ons recht ende
eenyghe gelycken tzyne in allen schepenen in onser
stadt van bruessele inde maent van junio int jaer
ons heren duysent vyfhondert achtenveertigh van ons
keyseryck txxixe ende van onsen coninkrycken van cast$
ende andere cxxxiiie / aldus stondt gescreven opten
plycke by den keyser in zynen rade ondergeteeckent
verreycken //.visa recepta
gecollationeert ende bevonden accorderende
met zynen originale by my
$ facuwez notaris